রাঙ্গামাটি ০৯ জুলাই  (সিএইচটিনিউজ টোয়েন্টিফোর ডটকম ডেক্স):-সংবিধানে আল্লাহর ওপর পূর্ণ আস্থা ও বিশ্বাস কথাটি অবিকৃতভাবে না রাখার প্রতিবাদে রোববার থেকে ১২ দলের ডাকা দেশব্যাপী ৩০ ঘণ্টার হরতালে সমর্থন দিয়েছে বিএনপি ও জামায়াতে ইসলামী।  শুক্রবার বিকেলে বিএনপির ভারপ্রাপ্ত মহাসচিব মির্জা ফখরুল ইসলাম আলমগীর নয়া পল্টনে কেন্দ্রীয় কার্যালয়ে এক প্রেস কনফারেন্সে দলের পক্ষে এ সমর্থন দেন। একই সময়ে মগবাজারের জামায়াতের কেন্দ্রীয় কার্যালয়ে এক প্রেস কনফারেন্সে হরতালে সমর্থন দেন দলের ভারপ্রাপ্ত সেক্রেটারি জেনারেল এ টি এম আজহারুল ইসলাম।  এদিকে, রোববার ও সোমবারের টানা ৩০ ঘণ্টা হরতালে পূর্ণ সমর্থন দিয়েছেন ইসলামী আইন বাস্তবায়ন কমিটির চেয়ারম্যান ও ইসলামী ঐক্যজোটের আমির মুফতি ফজলুল হক আমিনী। শুক্রবার বিকেলে লালবাগের কার্যালয়ে ইসলামী আইন বাস্তবায়ন কমিটি ও ইসলামী ঐক্যজোট কেন্দ্রীয় নির্বাহী কমিটির মজলিশে শুরার শীর্ষ নেতাদের সঙ্গে এক যৌথসভায় আমিনী এ সমর্থনের কথা জানান।  হরতাল ডাকা ১২ দলগুলো হলো- খেলাফত মজলিস, খেলাফত আন্দোলন, সম্মিলিত ওলামা মাশায়েখ পরিষদ, ইসলামী আন্দোলন বাংলাদেশ, ন্যাশনাল ডেমোক্রেটিক পার্টি (এনডিপি), জাতীয় গণতান্ত্রিক পার্টি  (জাগপা), বাংলাদেশ ন্যাপ, ন্যাপ- ভাসানী, বাংলাদেশ মুসলিম লীগ, ইসলামিক পার্টি, নেজামে ইসলাম পার্টি ও ইসলামী ঐক্য আন্দোলন। সূত্র ঢাকা---